
Decretul despre activitatea misionară a Bisericii Ad gentes a fost votat 
în vigilia sărbătorii Neprihănitei Zămisliri din anul 1965, penultima zi a 
Conciliului ecumenic al II-lea din Vatican. Data merită să fie scoasă în evi- 
dență, deoarece este pentru prima dată în istoria Conciliilor că este tratată 
tema misiunilor!. 

Schema decretului despre activitatea misionară a Bisericii a fost dintre 
cele mai elaborate şi dezbătute la Conciliu. Cele 177 de propuneri de la 
care a pornit această schemă arată nu numai cât de mult era simțită pro- 
blema în diferitele sale aspecte, ci şi că a fost considerată cu o remarcabilă 
deschidere a minţii. Se dorea, mai întâi, aprofundarea dezvoltării mai ample 
şi mai mature ce trebuie dată colaborării întregii Biserici; se cerea ca misi- 
onarul să fie ales şi format cu mai multă grijă şi ca figura lui să fie redimen- 
sionată, având în vedere dezvoltarea țărilor la care este destinat. Se înain- 
tau propuneri despre reînnoirea catehezei, despre atenţia ce trebuie să fie 
dată şcolii, despre valorizarea sinceră şi cordială a diferitelor culturi, cu 
referință specială la liturgie; se dorea o mai strânsă colaborare între dieceze 
şi teritoriile de misiune, până la trimiterea de preoți diecezani în sprijinul 
operei de evanghelizare. 

Itinerarul Decretului a fost destul de anevoios. Dar s-a vorbit — şi este 
pentru prima dată oficial — despre activitatea misionară a Bisericii la un 
Conciliu. La Conciliul I din Vatican fusese prevăzut şi pregătit un studiu 
despre tema misiunilor, dar nu s-a mers mai departe de bunele intenții, 
desigur, din cauza motivelor istorice cunoscute. Ulterior, dar cu prevalență 
în secolul următor, misiunile au cunoscut o mare dezvoltare. În special, 
Benedict al XV-lea şi, apoi, Papa misiunilor, Pius al XI-lea, Pius al XII-lea 
şi Ioan al XXIII-lea, care a fost unul dintre pionierii colaborării misionare, 
s-au ocupat de problemele misionarilor, care s-au impus atenției universale 
şi au aprins între credincioşi un înflăcărat spirit apostolic. 

Din 1926, o dată cu consacrarea primilor episcopi aleşi din clerul indigen 
al țărilor de misiuni, s-a început mişcarea de nestăvilit de a institui ierarhia 


1 Decretul Ad gentes a fost votat de 2399 de părinţi, pe data de 7 decembrie 1965, şi 
aprobat cu 2394 de voturi pentru şi 5 împotrivă. 

care, din China, Japonia, India, Vietnam, Indonezia, Africa, a dat Bisericii 
un chip nou. Misiunile, fără să piardă ceva din aspectul lor eroic, câştigau 
în organicitate, metodologie, dobândeau noi aspecte juridice, stabilitate şi 
concretețe, cum nu au mai cunoscut vreodată. Misiologia era introdusă în 
noile studii bisericeşti cu o tot mai mare forță ştiinţifică şi trecea de la te- 
orie la practica pastorală. Biserica misionară devenise adultă; misionarilor 
li se adăugau, în rânduri tot mai pline, preoţii indigeni, şi dintre ei, în nu- 
măr tot mai mare, erau aleşi episcopii. Plăcuta surpriză a Conciliului al 
II-lea din Vatican a fost să vadă, între părinţii conciliari, numărul impună- 
tor al episcopilor chinezi, indieni, africani, japonezi, indonezieni, vietna- 
mezi. Între cardinali se aflau fiii Indiei, J aponiei, Chinei, Africii. 

Era evident că tema misiunilor trebuia să fie tratată potrivit exigenţelor 
atâtor popoare şi atâtor păstori. Trebuia să aibă solide baze doctrinale, să 
fie în armonie cu documentele conciliare deja emanate, în special cu Con- 
stituția dogmatică Lumen gentium. Trebuia să aibă măreţia solemnă ce a 
făcut memorabile enciclicele misionare, cărora le trebuie recunoscut meri- 
tul de a fi dat o conştiinţă misionară întregii creştinătăţi. 

Trebuia să fie clarificată, printr-o formulare fără echivoc, semnificația 
genuină a termenului „misiune”, care, în anii recenți, prin acceptarea unor 
slogane, fără îndoială, seducătoare, dar imprecise şi echivoce, cum ar fi: 
„comunitate misionară”, „toată lumea este misiune”, „colaborare misio- 
nară”, în sens generic, făcuse să se piardă valoarea fundamentală a cuvân- 
tului „misiune”. Misiune înseamnă a duce evanghelia în țările unde ea nu 
este cunoscută, nu din inerție sau neglijență, ci din lipsa absolută a vesti- 
torilor în țări imense, cum ar fi cele din Africa şi Asia. 

În țările cu veche tradiție creştină, desigur, există necredincioşi, dar 
este o diferență specifică între vina acestora şi starea celorlalți. Cu toate 
acestea, numărul creştinilor ce au înțeles valoarea acestui apel este încă 
inadecvat. Nu toţi botezaţii au o conştiinţă misionară, iar contribuţia de 
rugăciuni şi mijloace materiale adunate este inferioară nevoilor. 

Aceste idei, pe care unanimitatea aproape absolută a părinţilor a de- 
monstrat clar că vrea să le păstreze, sunt conținute în cele şase capitole ale 
Decretului conciliar Ad gentes. 

După o scurtă introducere, capitolul I explică fundamentele teologice, 
natura şi scopul misiunii. Capitolul al II-lea descrie fazele practice ale aces- 
tei munci misionare: mărturia, vestirea, formarea comunităţii. Capitolul 
al III-lea, unul dintre cele mai originale, vrea să descrie în ce constă o Bi- 
serică locală. Capitolul al IV-lea îi prezintă pe misionari, vorbeşte despre 
spiritualitatea misionară şi despre formarea misionarilor. Capitolul al V-lea 
este mai concret şi se limitează la organizarea activității misionare; găsim 
elemente foarte interesante despre funcția Congregaţiei De Propaganda 

Fide şi despre conferințele episcopale. Capitolul al VI-lea, despre colaborarea 
misionară, se leagă de capitolul al V-lea, devenind un instrument necesar 
în momentul când se abordează tema misiunilor. Decretul se încheie cu o 
reflecţie despre grava datorie de a răspândi pretutindeni împărăţia lui 
Dumnezeu. 

Este un document complet, bogat, care cuprinde în cele 42 de numere 
toată neliniştea evanghelică, suspinul lui Cristos, voința Bisericii ca împă- 
răția lui Dumnezeu să se extindă în toată lumea şi să-l ajungă pe orice om, 
de oriune. Este lumină, forță, har, iubire, pe care Duhul Sfânt vrea să le 
reverse în inimile noastre, pentru ca toţi să fim demni de măreţia noastră 
creştină, de aşteptarea popoarelor, de viața noastră comunitară, fără devi- 
eri, fără oboseli, pentru pace, pentru progres, pentru mântuirea lumii. 


